DJNovice - december 2020

**NOVO - ZAKON O INTERVENTNIH UKREPIH ZA OMILITEV POSLEDIC DRUGEGA VALA EPIDEMIJE COVID-19 (ZIUOPDVE)**

Obveščamo vas, da je Državni zbor Republike Slovenije na seji dne 25. 11. 2020, sprejel Zakon o interventnih ukrepih za omilitev posledic drugega vala epidemije COVID-19 (Uradni list RS, št. 175/20, v nadaljnjem besedilu: ZIUOPDVE), ki je začel veljati naslednji dan po objavi v Uradnem listu Republike Slovenije, torej z dnem 28. 11. 2020.

Določba, ki je neposredno povezana z javnim naročanjem, je zajeta v 101. členu ZIUOPDVE in določa, da ne glede na določbo a) točke tretjega odstavka in četrtega odstavka 77. člena Zakona o javnem naročanju (Uradni list RS, št. 91/15 in 14/18; v nadaljnjem besedilu: ZJN-3) naročnik od uveljavitve tega zakona do 15. aprila 2021 kot zadosten dokaz v zvezi s prvim odstavkom 75. člena ZJN-3 upošteva izjavo, dano v prijavi ali ponudbi, če kandidat ali ponudnik, iz razlogov povezanih z ukrepi zaradi preprečevanja okužbe s SARS-CoV-2, ne more zagotoviti ustreznih dokazil oziroma do teh dokazil iz enakih razlogov ne more dostopati naročnik, kadar jih je dolžan pridobiti sam. Kot zadosten dokaz pa lahko naročnik upošteva tudi izpis iz sodnega ali drugega ustreznega registra, ki ni starejši od štirih mesecev.

Navedeno pomeni, da v skladu s to določbo za preveritev razloga za izključitev zaradi nekaznovanosti do 15. aprila 2021 ponudnikom in njihovim zakonitim zastopnikom ni treba priložiti uradnega dokazila ali overjene izjave, temveč zadostuje lastna izjava, dana že v sami ponudbi (ESPD), vendar zgolj v primeru, če se dokazila zaradi ukrepov, povezanih z virusom SARS-Cov-2, ne morejo zagotoviti.

Poleg tega pa se kot primerno dopušča tudi dokazilo oziroma izpis iz sodnega registra, ki ni starejši od štirih mesecev.

Več informacij vezanih na naročila v povezavi s COVID-19 ter pogosto zastavljena vprašanja in odgovori so dostopni na: <https://ejn.gov.si/obvestilo.html> oz. <https://ejn.gov.si/faq.html>.

**SPLETNO IZOBRAŽEVANJE NA TEMO ZELENEGA JAVNEGA NAROČANJA**

Ekipa za zeleno javno naročanje projekta LIFE IP CARE4CLIMATE na Ministrstvu za okolje in prostor vas vabi k udeležbi na spletnem izobraževanju na temo zelenega javnega naročanja. Izobraževanje je brezplačno, prijava je mogoča na https://www.1ka.si/a/312918.



**NE SPREGLEJTE**

DJN ponovno obvešča uporabnike, da bo v skladu z Zakonom o pravnem varstvu v postopkih javnega naročanja uporaba **portala eRevizija** z dnem **1. 1. 2021 postala obvezna**.

Portal eRevizija je spletni informacijski portal Državne revizijske komisije, ki ga upravlja Javno podjetje Uradni list Republike Slovenije, d. o. o., in se uporablja za elektronsko izmenjavo informacij in dokumentov v predrevizijskem, revizijskem in pritožbenem postopku ter za zagotavljanje informacij o poteku predrevizijskega, revizijskega in pritožbenega postopka na portalu javnih naročil.

Navodila za način registracije in uporabo portala vključno s Splošnimi pogoji uporabe portala eRevizija so na voljo na spletni strani Državne revizijske komisije in portala eRevizija. Če registracije še niste opravili, predlagamo, da to storite pred iztekom leta.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>

Telefonsko svetovanje (tehnična pomoč, e-JN): 01 478 7876, vsak dan od ponedeljka do petka med 8.00 in 22.00 uro: <https://ejn.gov.si/tehnicna-pomoc> (Enotni kontaktni center državne uprave)

Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>